
Prolog:




Drømmen:


Hundredvis af mennesker snakker i munden på hinanden på et fremmed sprog, som Solvej er ude af stand til at forstå.


De myldrer rundt om hende, som i en myretue.


Det er hun vant til, så hvorfor skal i dag være anderledes, end alle andre dage for hende?


En lang række fremmede ord med stor kraft, finder frem til Solvej gennem mængden: "pateni diheweke". De ukendte faretruende stemmer omringer Solvej. Det føles som en stor sort hånd, der med alle kræfter holder hende fast. Hun er ængstelig som aldrig før.


Endnu engang forstår hun ikke verden omkring sig og hvad den vil hende.


Den hede sol brænder varm igennem vinduet på Solvejs silketynde hud, som var den af ren lava – det gør ondt. Solvej syntes, at det er mærkeligt, men solens stråler glæder hende ikke i dag, det gør de normalt.


Det er noget af det eneste udenfor hendes verden, der plejer at være sikkert. Solvej forstår det ikke, det føles som det rene kaos.


Hun var da gået i seng i går aftes, var hun ikke?


Hvor er mor, far og Dreams lalleglade logren med halen?


Hun er da ikke ude og rejse alene?


Nej, det ville de aldrig give hende lov til.


De må befinde sig mellem menneskene. Men gad vide hvor?


Ja det er spørgsmålet. Med hæs stemme og hamrende hjerte, forsøger Solvej rædselsslagent at kalde på forældrene, gennem menneskemængden. "Mor… far… Dream, hvor er I?


Solvej åbner for første gang øjnene, det er mærkeligt. Hvorfor er alle mennesker omkring hende bittesmå? Hvordan kan det være muligt? Er hun kommet til eventyrland, ligesom Alice?


Hvis hun er, hvor er så den søde lille kanin, der skal hjælpe hende  med at finde ud af, hvad hendes specielle opgave i dette eventyrland er?


Solvej kigger temmelig forvirret og eftertænksomt ned på sine fødder, hvor det vrimler med bittesmå mennesker, der er på størrelse med en tændstik. De får hende til at ligne et kolossalt bjerg, der i sin storhed troner frygtindgydende op over disse små mennesker.


Solvej bliver meget bange, men også flov.


Normalt bliver hun, næsten dagligt, ængstelig overfor den "normale verden" omkring hende.


Solvej føler at den "normale verden" overmander hende, fordi den kræver noget af hende, som hun ikke er i stand til at give den. Nu står hun selv her og troner over de små.


Solvej opdager, at hun er i gang med at gøre det samme mod dem, som hun ikke selv kan klare i hverdagen. Hun kommer til at græde, over den ubærlige overlegenhed, som hun modtager "de små" med.


Tynget af sorg over det, hendes selvransagelse, fortæller hende, kommer hun til at sparke ud med højre ben. Til sin store forfærdelse, opdager hun, at hun har ramt en gammel mand med langt hvidt skæg og halvlangt hår i samme farve.


Han forsøger at sige noget, med de for Solvej, så mærkelige uforståelige fremmede ord. Hun ville inderligt gerne kunne forstå det, så hun kunne få en mulighed for at hjælpe den stakkels forvirrede gamle mand.


I dette øjeblik er han, forvirret og fortumlet, ved at falde ud midt på den larmende, faretruende kørebane. Inden længe vil han være flad som en pandekage, hvis ingen hurtigt springer ud for at hjælpe ham.


En stærk lugt af bilos, finder vej gennem Solvejs udspilede næsebor. Hun fornemmer vindens ophidsende susen, hen over kørebanen efter bilernes heftige fart, hvor den gamle mand befinder sig i dette øjeblik.


Åh nej, hvad har hun gjort? Hvorfor ender det altid galt for hende? Ovenikøbet i Solvejs egen verden, hvor hun plejer at være tryg. Her skal der være helle, for alt det onde og farlige i verden derude. Forskrækket forsøger Solvej at kalde på de små beboere, i denne mystiske verden, for at få dem til at hjælpe med at redde den gamle mand.


Til sin store rædsel opdager hun, at denne verdens bittesmå indbyggere, i fuld fart og med raseri og gestikuleren er på vej direkte hen mod hende. De råber højere og højere. Det bliver til en brølen. Det er de samme underlige og faretruende ord. Hun er helt sikker på, at de ikke vil hende noget godt.


Hun vil meget gerne undskylde sin klodsethed, overfor disse mærkelige skabninger. Solvej slår over i en kejtet form for engelsk. Hun håber inderligt, at det vil blive forstået af den rasende flok. "Sorry, sorry, it wasn't ment to bee". Desværre virker det ikke, som om nogen forstår det. De råber bare videre.


I det samme ser en skrækslagen Solvej, præcis det hun har frygtet. En kolossal gul bus med sorte striber, kommer susende i fuld fart og uden at gøre tegn til at standse. Den er i tredobbelt størrelse af dem i den virkelige verden, syntes Solvej. Både Solvej og den forvirrede gamle mand er i fare.


Stop du rammer os, skriger det indeni Solvej, mens hun forstenet kigger på bussen. Solvej kan holde ud at kigge, hun vil ikke. Hendes galoperende hjerte, lyder som 27 vilde heste i fuldt firspring over en nyslået græsmark, i hendes ører. Hun kan ikke mere, vil ikke mere. Angstplaget gemmer Solvej ansigtet i hænderne og græder lydløst.


Der lyder et gennemtrængende skrig, og med et er Solvej pludselig lysvågen. Hun sætter sig op i den smalle hvide seng, med rosenrødt sengetøj. Hjertet sidder stadig oppe i halsen, efter det frygtelige mareridt.


Hun håber ikke, at hendes forældre, som sover i værelset ved siden af hendes, er blevet vækket af hendes skrig. De vil blive forskrækkede og vil begynde at spørge hende ud, og det magter hun ikke lige nu.


Dream åbner lige øjnene, og ser på hende, hvorefter den atter putter sig og sover fredfyldt videre, som om intet er hændt. Den er komplet uvidende om dens ejers forfærdelige mareridt. Solvej er nu helt sikker i sin sag. Verden derude, hvor busserne er store og farlige, er ond og skræmmende. Her er beviset.













1. Mødet med verden:


Bag de brede rosenrøde gardiner i det lille pigeværelse, falder solens første bløde stråler ind og rammer hendes sovende kind som et blidt kys. Solvej strækker sig i den hvidmalede seng, og gaber dybt og inderligt, stadig halvt i drømmeland.


Utroligt nok var det lykkedes for hende at falde i søvn igen, efter nattens skrækkelige mareridt. Hvad skete der egentlig i drømmen, der skræmte hende så meget, at hun vågnede op i nat? Hun mindes det slet ikke, gudskelov for det.


Solvej strækker sig endnu engang, indtil hendes varme fødder støder på noget behageligt blødt og pelset nede i fodenden. Hun smiler lykkeligt og taknemmeligt, ved synet af den lille hvide malteserhund, der tungt og fredfyldt ligger i fodenden, ovenpå hendes dyne.


"Godmorgen Dream, har du sovet godt, skat?" Kærligt stryger Solvej sin venstre hånd over den lille hunds snehvide pels, mens hun nysgerrigt venter på, at hundens svar lyder klart i hendes hoved. "Ja det har jeg, har du?"


De blide fredfyldte hundeøjne stirrer betaget op i Solvejs morgentrætte mørkebrune øjne. Den lille snehvide hund vender sig legesygt om på ryggen, i den dejlige varme seng, i håbet om at blive kløet lidt på maven af sin ejer. Dens brændende ønske bliver straks imødekommet. Mens hendes kærlige hånd nænsomt stryger hen over den lille buttede mave, vandrer Solvejs tænksomme øjne på opdagelse i det rodede morgenoplyste pigeværelse.


Da hun ser sig omkring i det rød-hvide værelse, rammer hendes blik de pæne lige træhylder med dukker og bamser i massevis. De stammer fra hendes barndom, og hun syntes det er ubærligt, at skulle skille sig af med nogen af dem, selvom hun er ved at fylde 25 år.


Hver dukke og bamse på hylderne har sin egen historie, og det er altid let at digte en ny god historie med udgangspunkt i den enkelte dukke eller bamse. Man kan også skrive et digt. Det kan være alvorligt, trist, lattermildt eller optimistisk. Hver gang passer det perfekt til Solvejs tanker og følelser. Det kunne f.eks. lyde sådan:


Du lille pige i sengen der,
kom hen og leg med mig på hylden her.
Alt om din trygge barndom kender jeg, derfor forlader jeg aldrig dig.


Solvej strækker sig atter og sætter sig op i sengen. Hun rækker ud efter mobilen, der ligger i sit røde cover, på det hvide natbord, ved siden af sengen.


Hun forsøger at gøre sig fri af Dream, der livligt og glad forsøger at slikke hende i ansigtet, mens den danser rundt på dynen. Datoen på mobilen får Solvej til at smile stort. Det er den første af hendes 2 favoritdage i løbet af ugen, nemlig lørdag.


Tænk engang, hun har hele dagen i dag og dagen i morgen med, hvor hun bare skal være sammen med Dream, og være i sin egen trygge verden, hvor alting er muligt for hende. Det er en vidunderlig tanke, og må næsten være for god til at være sand. Men det er sandt, hun smiler stort for sig selv over denne fantastiske udsigt til en dejlig weekend.


Klokken er kun 8.15, men hun springer alligevel frisk og rask ud af den varme behagelige seng. Det giver et forskrækket sæt i Dream, som forsøgte at bygge hule i den dejligt varme dyne, i håbet om at få lov til at putte videre med dens elskede ejer.


Nej, de må op og i gang, for denne fantastiske dag, som de har helt for sig selv og hvor alt er muligt, må ikke gå til spilde. Så er det lige meget hvad mor og far eventuelt vil have hende til at lave.


I dag vil Solvej være herre i sit eget liv. Det bestemmer hun sig til lige i dette sekund. Hvem vil frivilligt sove i 100 år, ligesom Tornerose? I hvert fald ikke Solvej. Den magiske dag sammen med Dream venter på hende.


Hun svinger benene ud over sengekanten, rejser sig op på det bløde røde tæppe, og skynder sig på badeværelset med en ivrigt logrende hund lige i hælene.


Det dejligt varme vand fra bruseren lander blødt og behageligt på Solvejs bløde hud. Det er så dejligt, at hun ønsker det aldrig vil stoppe. Kendingsmelodien fra Disneys "Den lille Havfrue" fylder rummet med glad og munter musik fra mobiltelefonen. Dream lægger sig på det varme flisegulv og tager en ekstra lur, mens dens ejer, bag det himmelblå badeforhæng, bliver færdig.


Efter badet ifører hun sig en lårkort rød nederdel og en løs og luftig leopardtop. Det er passende til det solrige sommervejr der er udenfor. Solvej tænker: " Selv Snehvide tog sig godt ud på sin første fridag, da hun endelig slap væk fra den onde dronning, der ønskede hende død".


Solvej børster sine tænder omhyggeligt, mens hun smånynner med på Disney sangene, der kommer ud af mobilen.


Solvej funderer over om forældrene også har fri, eller om de er taget tidligt på arbejde. Hun håber, at de er på arbejde, for hun magter ikke at høre på alle deres kedelige råd og ideer til, hvad hun bør foretage sig i dag.


Hun har endelig fri og vil nyde friheden i fulde drag. Væk fra det kedelige job på websidevirksomheden, med de underlige og temmelig nærgående mandlige kollegaer. De betragter altid Solvej på en underlig måde, som hun hverken forstår eller bryder sig om.


Ude i det soloplyste, men ellers tomme køkken, bliver hun mødt af en seddel på køkkenbordet fra mor:


Hej Sol-musen, far og jeg har begge weekendvagter. Der er mad til dig i køleskabet, til morgenmad og frokost, samt 50 kr. på køkkenbordet til aftensmad. Men ikke pizza igen, vel? Vi er hjemme ca. kl. 21 i aften. Husk at lufte Dream og give hende mad. I kan jo besøge mormor, hvis I keder jer. God dag skat, elsker dig. Knus fra mor.


Solvej læser moderens brev et par gange, krøller papiret sammen og sukker dybt. Hvorfor tror forældrene stadig, at hun ikke er i stand til at tage en moden, selvstændig beslutning om, hvordan hun vil leve sit eget liv. På en måde forstår hun godt forældrenes bekymring. Solvej har aldrig gjort noget nyttigt af sig selv. Hun skal altid have en direkte ordre, både i folkeskolen og på sin nuværende arbejdsplads.


På vej hen til kaffemaskinen, for at sætte sin ene uundværlige kop morgenkaffe over, smider Solvej mors seddel i skraldespanden under køkkenvasken. I dag vil hun bestemme helt selv. Hun vil gøre oprør ligesom Askepot mod den onde stedmor og de 2 forfærdelige og forkælede stedsøstre. Efter morgenmaden vil hun og Dream tage på tur i Søborg skov, og ingen skal forhindre hende i det.


Søborgs smalle hyggelige gågade ligger nær ved havnen. Ved siden af ligger byens fredelige skov og mose. Gåturen via gågaden, er som en spændende, men også en anspændt rejse, for den meget opmærksomme Solvej.


Med Dream i snor ved sin side, prøver hun hele tiden at fremstå, som en helt almindelig pæn ung pige, der har styr på sit liv. De mennesker hun møder på sin tur gennem byen, siger hun høfligt ” hej” til. Fuld af angst for at blive regnet for en fremmed i byen, skynder hun sig at gå forbi dem.


Himmelen er helt klar og lyseblå, uden en eneste sky i sigte, det er pragtfuldt. Småmumlende på et kort digt, som hun lige fandt på, forsvinder hun fuldstændigt ind i sig selv. Hun er væk fra tid og sted, mens hun for sig selv siger digtet, om fuglene i træets grønne top, der synger så smukt og sælsomt, kun for hende. Det lyder således:


Du lille søde fugl,
der flyver helt deroppe ved solen, rund og gul.
Giv mig nu dybt i hjertet, ro og fred,
så jeg hver dag, bare kan være glad.
Det håber jeg på, hvert minut,
indtil dagen, hvor livet for mig er slut.


Pludselig sker der noget uventet. Alligevel er det på en måde genkendeligt. Det sker ude på den larmende kørebane, der løber mellem havnen og Søborg skov. Det får Solvej til brat at vågne op fra sit dagdrømmeri og Dream til at standse sin snusen efter dejlige dufte.


En gammel mand med rollator, skal til at krydse den brede gade. Solvej stopper forskræmt op midt på fortovet, mens hun ihærdigt forsøger at få et mere fast tag i Dreams lange hundesnor. Hun må sørge for, at den ikke løber imod det, måske kommende trafikuheld på kørebanen. Solvej står som lammet. Hun ved, at hun burde gribe ind, men hvordan?


For sit indre blik, ser hun en række ukendte, men alligevel ikke helt fremmede billeder. Den gamle forvirrede mand. Bussen. Drømmen. Hun ser det hele i små brudstykker i sit indre. Der må handles hurtigt, inden det er for sent.


Hurtigt som et lyn slipper Solvej, Dreams hundesnor og lader den falde ned på fortovet. Hun springer lige ud mellem bussen og en mørkeblå, modkørende personbil. Med besvær lykkedes det Solvej at få fat i en lille las af den gamle mands sølvgrå jakke.


Alle bilerne på vejen, inkl. den store gule bus og den mørkeblå Volvo, står fuldstændig stille. Menneskene i bilerne træder ud. De forbipasserende på fortovet, samler sig i en klump rundt om Solvej og den forvirrede gamle mand. Den gamle virkede slet ikke som om han lagde mærke til al postyret, som faktisk gjaldt ham.


Solvej er meget rystet efter denne skrækkelige hændelse, som hun lige har været en del af. "Er de ok, hr.". Solvej sætter sig på hug, ved siden af den gamle mand, mens hun blidt tager fat i begge hans hænder. Deres øjne mødes. Et kort sekund er der stilhed mellem dem. Pludselig udbryder den gamle mand helt uventet.


"Tak for hjælpen, kære frøken, undskyld mig, men er De ikke Alice?"


Solvej bliver helt paf, ved det uventede spørgsmål, fra manden midt på vejen. Bragt ud af fatning svarer hun forvirret: "Nej, jeg er bare Solvej, og dette er min hund Dream" Solvej peger på hunden ved sin side. Den gamle mand afbryder uden videre hendes forklaring: "Så har De altså aldrig været i eventyrland? Har jeg ret?"


Solvej forstår intet og ryster bare forvirret på hovedet. "Nej, men…". Manden afbryder igen. "Så så, ikke noget men. Kom hjem til mig i morgen, samme tid, samme sted. Så skal De og Deres firbenede ven bare få at se".


Solvej når ikke at svare, før den gamle besynderlige mand, atter er væk fra vejen igen. Lige så pludseligt, som da hun så ham midt på kørebanen, for et kort øjeblik siden. Hun aner ikke hvem han er, eller hvad han vil hende og Dream i morgen.


Solvej har allerede besluttet sig for, at hun vil møde ham i morgen, søndag. Samme tid, samme sted. Intet må komme i vejen.









2. En aften med drømme.


Den lune aftenbrise, stryger blidt mod hendes trætte kind. Det har været en helt almindelig lørdag i august, sammen med Dream, og så alligevel ikke helt.


Solvej har heller ikke denne aften, rettet sig efter moderens forbud om pizza. Hun har lige siddet i skovbrynet tæt på familiens gule murstenshus, og nydt den, med Dream løbende rundt om sig i den brune faste skovbund.


Solvej har slået sig ned på et rosenrødt tæppe, for at nyde denne rolige aftenstund, i sin egen verden. Mor og far må snart være hjemme fra bostedet. Klokken nærmer sig 21. Den korte tid Solvej har tilbage af sin frilørdag, sammen med Dream, skal nydes fuldt ud.


Udmattet efter den lange begivenhedsrige dag lægger hun sig tungt ned på ryggen, på det bløde tæppe og stirrer betaget op i den rødlige aftenhimmel.


Dream kommer logrende hen til Solvej, da hun lægger sig ned. Dream viser sin store kærlighed, ved at slikke hende i ansigtet. Kærligt skubber Solvej den legesyge hund en anelse væk fra ansigtet. I stedet kæler hun den bag ørerne.


Solvejs mange tanker om denne dag vandrer i ren forvirring rundt i hovedet på hende. Det er som om dagen ikke rigtig vil tage den rette form i hendes indre, selvom hun prøver.


Der er sket så meget. Trafikuheldet, der blev afværget. Den gamle pudsige mand, som hun med nød og næppe fik reddet, før det gik grueligt galt, ligesom i drømmen. Den gamle mand, kaldte hende først for Alice, hvorefter han spurgte, om hun havde været i eventyrlandet. Det var noget meget mærkeligt at spørge om. Hun kunne dog godt lide tanken. Hun havde knapt nok nået at svare, før han bad hende om at møde hende igen om søndagen. Samme tid, samme sted.


Solvej smiler for sig selv. Gad vide om manden mente midt ude på vejen, ligesom i dag? Hun tænker, at hun nok vil blive inde på fortovet i morgen, og håber at den pudsige gamle mand vil gøre det samme.


Solvej rejser sig resolut op på det røde uldtæppe, så det giver et forskrækket sæt i Dream. Den havde ellers lige fundet hvile i sin ejers venstre armhule.


Solvej har fået en ide. Hun roder bestemt og målrettet i sit rosafarvede stofnet, for at finde sin lille røde notesbog og en kuglepen. Hun bliver nødt til at forberede sine tanker, inden morgendagens møde med sit nye bekendtskab.


Hun vil helst undgå at ligne Snehvide. Som vågner op og forbavset stirrer op i de syv små dværges lige så måbende ansigter.


Solvej lægger notesbogen på knæene og med den blå kuglepen i højre hånd, begynder hun at nedskrive sine forberedende ord, inden mødet i morgen. Hun starter med:


Hej!


Solvej stopper brat op, hun fik jo ikke engang at vide, hvad hendes nye ven hed. Hun streger frustreret ud og vender side i notesbogen. Hun starter forfra.


Undskyld hr. hvad lavede de midt på kørebanen i går? Jeg blev meget bekymret for Dem.


Det blev heller ikke godt, hun vil gerne være ven med den pudsige gamle mand, og derfor vil hun ikke irettesætte ham, som en "normal" voksen garanteret ville gøre. Hun streger igen og vender side i notesbogen og begynder forfra igen.


Hej igen hr.


Hvad hedder De? Som sagt hedder jeg Solvej og det her er min hund Dream. Den følger mig i tykt og tyndt. De må gerne klappe hende, hun bider ikke.


"Kanon god intro Dream, er der mere vi skal spørge vores nye ven om i morgen?". Solvej smiler kærligt til den logrende hund ved sin side. Hun venter tålmodigt på svar fra hunden. Lidt efter hører hun hunden svare: "Prøv at spørge ham om, hvordan man kommer til eventyrlandet."


Solvej lyser op, som om hun havde gennemskuet en fuldstændig uløselig ligning i folkeskolens matematiktime. Dette har hun dog aldrig gjort i hele sin folkeskoletid for flere år tilbage. Hun fortsætter ivrigt brevet:


De spurgte mig, om jeg havde været i eventyrland. Det har hverken jeg eller Dream endnu. Men vi vil gerne følge med Dem, hvis De kender vejen. Gør de det, hr?


Solvej læser ivrigt det korte brev til sin nye ven igennem. Hun spekulerer over, hvilket svar hun får. Ivrigt bladrer hun atter i notesbogen. Hun skriver det svar ned, som hun kan tænke sig at den gamle vil give.


Det er helt korrekt kære frk. Solvej, jeg kender vejen til eventyrlandet. De må meget undskylde min klodsede uforsigtighed på kørebanen i går. Der skete det, at den onde dronning som  holder den skønne Snehvide fanget bag slottets tætte mure,
forsøgte at forgifte mig med et stort rødt æble. Derfor var jeg nødt
til at komme væk i en fart. Det kan De vel nok forstå?


Solvej griner højlydt af sig selv, da hun har skrevet de sidste ord.
Man bliver så let alvorlig og kedelig. Hun bliver nødt til at finde ud
af, hvordan hun rent fysisk kommer til eventyrlandet.


Hvor lyder det skrækkeligt hr. Hvordan kommer vi til eventyrland,
så vi kan redde Snehvide fra den onde dronning? Det skal gerne
være før det er helt ude med hende.


Solvej sidder i lang tid og funderer over, hvilket svar hun vil få.
Men hun kan umuligt regne det ud. Hun gaber og kigger på
mobilen. Klokken er 21.05.


I det samme hører hun en lys og velkendt stemme, henne fra
villaen. ”Hej Solmusen, har I haft en god dag, skat? Nu har du vel
ikke spist pizza igen, det er ikke sundt for dig hver weekend, og
Dream har slet ikke godt af det. I bliver bare for tykke.”


Moderens kys på panden, rammer Solvej som et lyn fra en klar
himmel. Hun ved, at nu er hendes dyrebare dag forbi. Solvej
glæder sig helt ind i sjælen til i morgen.


Hun og Dream får med garanti en ny ven, som de kan dele den
magiske verden med. Hun kan næsten ikke vente.










3. Smugling til eventyrland.



Søndag morgen er Solvej lysvågen i samme øjeblik, som morgenstunden sender den første blide solstråle ind i værelset, og farver værelset i et rødligt skær. Solvej ved præcist, hvad hun og Dream skal i dag. De skal mødes med deres nye, ukendte ven ved begyndelsen af Søborg skov. Samme tid, samme sted.


Godmorgen Dream, er du klar til vores udflugt i dag? Vi skal mødes ved skoven om 2 timer med vores nye ven. Solvej skubber hurtigt dynen til side, hvilket ikke behager den morgentrætte hvidhårede hund, der har lagt sig godt til rette på dynen.


Men i dag har Solvej hverken tid eller lyst til at ligge og snue, hvilket Dream ikke forstår, det plejer de. Solvej har på fornemmelsen, at de vil opleve noget helt fantastisk i dag. Mødet med den gamle, vil måske fuldstændigt forandre fremtiden for hende, det føler hun helt ind i knoglerne.


Søndagsmorgenbadet, gik mere tjept end normalt. Solvej plejer at bruge lang tid under bruseren, specielt søndag morgen. Derefter iførte hun sig en tulipangul sommerkjole, som minder lidt om Snehvides. Solvej vil være godt forberedt til denne dag, hvor hun måske skal møde den skønne Snehvide og de andre smukke og bedårende prinsesser i Eventyrlandet.


Gult, rødt, blåt hårbånd, hvad skal jeg dog vælge? Eller skal håret bare hænge løst? Hvad syntes du Dream? Solvej holder en række forskellige hårbånd i de nævnte farver, hen foran snuden på den lille hund.


Hunden snuser til dem alle, men ender ved det røde. Ordene lyder i Solvej hoved: "Jeg tror det røde passer bedst til dine smukke øjne". Solvej smiler selvtilfreds og kigger sig i spejlet på væggen. Hun svarer den logrende hund, med et: "Jeg tror du har ret, godt valgt."


Nu må vi skynde os at få noget morgenmad, vi kan jo ikke tage afsted på tom mave, det har jeg ihvertfald engang læst et sted. Med den lille hund i hælene, gik turen mod køkkenet til dagens første magiske mission, morgenkaffe og morgenmad.


Under morgenmaden kredser Solvejs tanker rundt og rundt i ring. De beskæftiger sig med gårsdagens mærkelige møde, og dagens udflugt. Der er tusinde forskellige ubesvarede spørgsmål, og hun håber på nogen svar, når hun mødes med den gamle mand i dag.


Pludselig flyver en ny tanke ind.


Tænk hvis manden alligevel ikke dukker op, samme tid og samme sted, som de aftalte i går. Eller hvis han i ren forvirring atter løber ud foran en bus, og Solvej ikke kan nå at redde ham før det er for sent.


Burde hun, hvis det skete igen, ringe efter hjælp? "Nu må du holde op", siger hun til sig selv, det nytter ikke at tænke disse katastrofetanker, det kommer der ikke noget godt ud af.


Solvej ved lige præcis, hvad hun har tænkt sig at spørge sin nye ven om, når de mødes i dag. Hun øvede sig i går aftes. Hun vil udspørge ham om vejen til Eventyrlandet, og tilbyde at ledsage ham på rejsen.


På gåturen til skoven, nyder hun det dejlige varme sommersolskin. Det kysser blidt hendes solbrune ansigt, mens hun drømmende lytter til fuglenes smukke sang i trækronerne. Solvej gennemgår endnu en gang det kommende møde, med den gamle mand, i tankerne.


Hvad var det nu hun skrev ned i går aftes? Solvej kan ikke huske det, og hun har glemt sedlen derhjemme på natbordet. Typisk hende.


Hun må bare tage mødet som det kommer.


Åh vent, det var vist noget med: "Hej igen hr., håber De er okay efter i går? Jeg hedder Solvej og dette er min hund Dream".


Nu må hun altså holde op! Det er bare et ganske almindeligt møde med en ny ven. For en gangs skyld, er det en der taler samme sprog som hende. Det vigtigste er, at han sandsynligvis kender vejen til Eventyrlandet, og kan tage hende med dertil.

